ประชาชนโดยเฉพาะพื้นที่น้ำท่วมขัง ระมัดระวังป่วยด้วยโรคอุจจาระร่วง ช่วงปลายฝนต้นหนาว
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า สถานการณ์โรคอุจจาระร่วงในปีนี้ ตั้งแต่วันที่ 1 มกราคม - 27 ตุลาคม 2564 พบผู้ป่วย 417,168 ราย ไม่มีผู้เสียชีวิต กลุ่มอายุที่พบผู้ป่วยมากที่สุดคือ เด็กแรกเกิด - 4 ปี รองลงมาอายุ 65 ปีขึ้นไป และอายุ 25-34 ปี ตามลำดับ จังหวัดที่พบอัตราป่วยสูงสุดคือ อํานาจเจริญ รองลงมาคือ มุกดาหาร เชียงราย จันทบุรี และมหาสารคาม โรคอุจจาระร่วง เป็นโรคติดต่อ ที่เกิดจากการกิน หรือดื่มน้ำที่มีเชื้อปนเปื้อนเข้าไปในร่างกาย อันตรายที่สำคัญของโรคนี้คือ การเกิดภาวะขาดน้ำและเกลือแร่ ที่อาจทำให้ช็อก หมดสติและภาวะขาดสารอาหารในช่วงหลัง ส่งผลให้ผู้ป่วยโดยเฉพาะในผู้ป่วยเด็กเล็กและผู้สูงอายุเกิดโรคแทรกซ้อนเป็นอันตรายแก่ชีวิตได้ ดังนั้นในช่วงนี้บางพื้นที่ยังคงมีฝนตก น้ำท่วมขัง ประกอบกับเป็นช่วงปลายฝนต้นหนาวอากาศเริ่มหนาวเย็นลง ขอให้ประชาชนระวังการป่วยด้วยโรคอุจจาระร่วง วิธีป้องกันโรคอุจจาระร่วงด้วยตนเองสามารถทำได้ง่ายโดยล้างมือ ให้สะอาดด้วยน้ำและสบู่ ทุกครั้งก่อนปรุงหรือกินอาหารและภายหลังขับถ่ายอุจจาระ อาหารที่จะกินต้องเน้นหลัก “สุก ร้อน สะอาด” หลีกเลี่ยงอาหารที่มีแมลงวันตอม ดื่มน้ำสะอาด เช่น น้ำต้มสุกหรือน้ำดื่มบรรจุขวด และไม่กินอาหารสุกๆ ดิบๆ หากจำเป็นต้องรับประทานอาหารค้างมื้อควรอุ่นให้ร้อนจัดทุกครั้งก่อน ภาชนะและอุปกรณ์ที่ใช้ในการประกอบอาหารควรล้างทำความสะอาด เก็บให้พ้นจากสัตว์นำโรค เช่น หนู แมลงสาบ แมลงวันและระวังเป็นพิเศษในการใช้น้ำเพื่อเตรียมอาหารเด็กทารก หากอาการอุจจาระร่วงไม่ดีขึ้น มีอาการถ่ายเป็นน้ำมากขึ้น อาเจียนบ่อย กินอาหารไม่ได้ กระหายน้ำมากกว่าปกติ มีไข้สูง ถ่ายอุจจาระเป็นมูกหรือปนเลือด ควรรีบไปพบแพทย์ หากมีข้อสงสัยสามารถสอบถามเพิ่มเติมได้ที่สายด่วนกรมควบคุมโรค โทร.1422